Žilinka, Maroš, generálny prokurátor SR (2021-10-01):
Ďakujem veľmi pekne. Ja len niekoľko poznámok na vystúpenie pána poslanca Dostála. Aj keď zjavne mám niekedy pocit, ako keby som hádzal hrach o stenu a sa mi odbíja a schytávam to ja do hlavy, ale dobre. Som toho názoru, že odpovedal som vám počas týchto troch dní, pán poslanec, na všetky otázky, ale ja jednoducho nemôžem za to, keď vy poviete, že nerozumiete, nechápete. Ja nemôžem za to, že vy považujete odo mňa za náležitú odpoveď to, čo chcete, aby som povedal, lebo je to vaše videnie daného problému. Jednoducho to, čo som považoval za potrebné povedať, som povedal a za každým jedným slovom si stojím. Považujem za potrebné ešte raz sa vyjadriť k stretnutiu s generálnym prokurátorom Ruskej federácie, lebo zjavne slová včerajšie nepadli, nepadli na úrodnú pôdu. Teda zopakujem, že s generálnym prokurátorom Ruskej federácie Viktorom Krasnovom som sa stretol 6. až 9. júla, 8. júla to bolo presne, v rámci konferencie vedúcich predstaviteľov prokuratúr európskych štátov v Petrohrade, ktorú organizoval generálny prokurátor Ruskej federácie v spolupráci s Radou Európy a medzinárodnou asociáciou prokurátorov. Opakujem to na margo toho, pretože ste tu zdôrazňovali a čítali o tom, že je na sankčnom zozname spolu s ďalšími osobami. Bol to deviaty, 6. až 9. júl 2021. Predmetom konferencie bola úloha prokuratúry pri ochrane práv jednotlivca a verejného záujmu vzhľadom na požiadavky Európskeho dohovoru o ochrane ľudských práv, od toho sa celá tá konferencia odvíjala. A zopakujem, zopakujem, tejto konferencie sa okrem generálnych prokurátorov a námestníkov generálnych prokurátorov, respektíve štátnych zástupcov zúčastnil prezident Medzinárodnej asociácie prokurátorov, predseda Európskej komisie pre efektívnosť súdnictva, predsedníčka Výboru pre boj proti terorizmu Rady Európy, podpredseda Výboru pre dohovor o počítačovej kriminalite Rady Európy, emeritní sudcovia Európskeho súdu pre ľudské práva, viceprezidentka Benátskej komisie, generálny riaditeľ pre ľudské práva a právny štát Rady Európy, prezident konzultačnej rady európskych prokurátorov, či už tam boli priamo prítomní alebo dištančnou formou. Áno, predmetom našich rozhovorov bola problematika boja proti organizovanému a nadnárodnému zločinu, terorizmu, drogovej kriminalite a extrémizmu, oblasti efektívneho vykonávania právnej pomoci v trestných veciach a extradície, ochrana ľudských práv a slobôd a ochrana verejného záujmu, ale aj vzdelávanie a odovzdávanie si, výmeny informácií o praktických skúseností. Táto konferencia aj náš rozhovor sa niesol v duchu nových kompetencií, ktoré má Generálna prokuratúra Ruskej federácie práve v tej oblasti netrestnej, mimotrestnej a tieto kompetencie majú krátku dobu. A zopakujem, na to stretnutie som hrdý, bolo to skutočne stretnutie veľmi dôstojné, Slovenskej republike sme určite neurobili ako delegácia hanbu, práve naopak, a verím, že aj orgány Generálnej prokuratúry Ruskej federácie sa v mnohých veciach pri výmene informácií budú môcť inšpirovať práve našimi skúsenosťami a praktickou aplikáciou ustanovení o ochrane ľudských práv. Pán Krasnov je môj rezortný kolega a vôbec nepovažujem za vhodné, aby bola osoba môjho rezortného kolegu akýmkoľvek spôsobom spochybňovaná, on má moju primeranú úctu, tak ako aj ostatní kolegovia generálni prokurátori alebo štátni zástupcovia a verím, že je tomu tak aj z druhej strany. Ďakujem pekne.